施斯高答應加盟 阿仙奴搶贏曼聯
2024年05月31日 18:00
東網電視
更多新聞短片
施斯高將出戰夏天歐國盃。(Getty Images)
多間英超豪門今個夏天都想簽入前鋒，好球員爭崩頭，效力RB萊比錫嘅前鋒施斯高，據報收到阿仙奴同曼聯斟介。英國《每日鏡報》報道，呢位斯洛文尼亞國腳已答應阿仙奴嘅聘約，而佢合約有5,600萬鎊買斷條款。
21歲嘅施斯高今季各項賽事有19個入波同3次助攻，阿仙奴睇中佢嘅無限潛力，希望簽佢嚟同夏維斯、加比捷西斯競爭，事實上呢單轉會已經蘊藏超過2個月，施斯高嘅經理人早前亦被影到出席阿仙奴嘅賽事。施斯高喺季尾被問到去向，曾經暗示想去英超：「我冇特別鍾意嘅球會，只係想作出正確決定，但依家先集中比賽，未來嘅事好難講，當然踢英超會係一個好好嘅體驗。」
施斯高合約內有5,600萬鎊買斷條款，據報阿仙奴希望可以同RB萊比錫傾個更低價錢，不過阿仙奴行動要迅速，事關施斯高將會率領斯洛文尼亞出戰夏天歐國盃，而且又係同英格蘭同處B組，如果佢喺歐國盃期間上位，勢必引嚟更多球會競爭。